Schuster profi labdarúgó pályafutását az 1. FC Köln csapatában kezdte 18 évesen, miután már többször szerepelt az U18-as nyugatnémet válogatottban. Az 1980-as Európa-bajnokság után Schuster az FC Barcelona együtteséhez igazolt, ahol pályafutása legjobb éveit töltötte. 1988 és 1990 között a Real Madrid, 1990 és 1993 között az Atlético de Madrid csapataiban is játszott Spanyolországban. 1993 és 1996 között hazatért és a Bayer Leverkusenben szerepelt. Pályafutását a mexikói UNAM Pumas csapatában fejezte be 1997 tavaszán, ahol tíz mérkőzésen lépett pályára.